Ako pracovať s dysortografikom na vyučovaní
Mgr. Bibiana Filípková
Výskumný ústav detskej psychológie a patopsychológie, Bratislava

Dysortografia patrí medzi medzi špecifické poruchy učenia a vo všeobecnosti sa prejavuje často sa vyskytujúcimi problémami v uplatňovaní bežne používaných gramatických poučiek a pravidiel. U dysortografikov sa často diagnostikujú poruchy sluchového vnímania alebo rozlišovania. Žiak skrátka nepočuje správne to, čo sa mu diktuje, aj keď sluch má v poriadku. Preto majú títo žiaci problémy aj pri písaní slohových prác a diktátov. Nevedia si vybaviť slovo bez pomoci, zapamätať si ho a počas písania si ho v pamäti aj udržať. U žiakov s touto poruchou učenia sa objavuje nesprávne používanie diakritiky, vynechávanie či pridávanie slov, slabík a písmen, nesprávne delenie slov, neschopnosť čítať s intonáciou, domýšľanie si konca slov, ako aj problémy s rozlišovaním tvarov písmen. Pri čítaní si často najskôr prečítajú text sami pre seba, až potom ho vyslovia, majú tiež problémy pri osvojovaní si cudzích jazykov.
Ako pracovať s dieťaťom s dysortografiou (vybrané príklady aktivít a pracovných postupov):
•	Žiakovi by malo byť dovolené používať didaktické pomôcky: gramatické tabuľky, pravidlá slovenského pravopisu, ai.
•	Nápomocné sú tiež kompenzačné pomôcky: písmená na kartičkách, obrázková abeceda, gramatické pravidlá o vybraných slovách, o rozlišovaní krátkych a dlhých samohlások, ai.
•	Úlohou žiakov je rozložiť slovo na písmená a oddeliť ich čiarkou alebo pomlčkou (m-a-č-k-a), rozložiť slovo na slabiky (ma-ma, ko-lies-ko), tvorenie nových slov pridaním písmena (osol/posol, vek/človek).
•	Pri zadávaní inštrukcie v rámci školskej úlohy, či písomného overovania vedomostí používať jednoduché, zrozumiteľné  vety, neodporúča sa však pracovať s vysokým počtom viet.
•	Žiaci tiež môžu mať za úlohu podčiarknuť správne napísané slovo na tabuli: bedo- obed- edob- dobe, ai.
•	Po diktáte a kratučkých písomných previerkach majú žiaci za úlohu vypísať si slová, ktoré napísali chybne a nahlas ich po jednom prečítať.
•	Vo všeobecnosti je vhodné používať pracovné listy, popísané fólie, farebné kriedy, farebné fixky, či povoliť prácu s počítačom, používanie farebných písmen na kartičkách, príp. textilných a drevených písmen.
•	Potrebné je žiakom opakovať, aby v písomnej práci priebežne kontrolovali interpunkčné znamienka a veľké písmená. 
•	Písanie diktátov viac menej hravou formou: po prečítaní diktátu je úlohou žiaka dokončiť začaté vety, poprípade doplniť už spomínané zámerne vynechané slová vo vetách. Jednou z možností je zadať dieťaťu diktát ako domácu úlohu.
•	Odporúča sa dozerať na to, aby si žiak to, čo práve píše, diktoval nahlas a následne si napísaný text po sebe skontroloval a našiel chyby. Poprípade si žiaci môžu opravovať chyby navzájom vo dvojiciach.
•	Úlohou žiakov môže byť tiež vymyslieť aspoň 5 slov začínajúcich zadaným písmenom: napr. M: 1. mačka, 2. malinovka, 3. mydlo, 4. myš, 5. motýľ.

Základom pomoci dieťaťu s dysortografiou je vhodne zvolený prístup, v prvom rade správna a včasná diagnostika a následne dobre zvolený individuálny vzdelávací plán pre dieťa a k tomu prispôsobené hodnotenie a klasifikácia. V neposlednom rade nesmieme zabudnúť na úzku spoluprácu rodičov, školy, školského psychológa či poradne a predovšetkým dieťaťa.